ད་ལྟའི་ཆར་སྲོལ་རྒྱུན་གྱི་རིག་གནས་ཧ་ཅང་ཉག་ཕྲ་རུ་འགྱུར་བཞིན་པའི་སྐབས་སུ་བོད་ཀྱི་ཟློས་གར་ཚོགས་པ་དང་།ས་གནས་དང་གཞིས་ཆགས་ཁག་གི་སྲོལ་རྒྱུན་གྱི་འཁྲབ་སྟོན་རྣམས་ནི་ཧ་ཅང་གལ་ཆེན་པོ་རུ་གྱུར་ཡོད།བོད་ནི་ས་ཆ་རྒྱ་ཆེ་བ་དང་མི་འབོར་ཉུང་བ།ལྷག་པར་དུ་བོད་སིལ་བུར་འཐོར་རྗེས་གཅིག་སྒྲིལ་གྱི་ནུས་པ་ཧ་ཅང་ཞན་པ་སོགས་ལ་བརྟེན།བོད་ས་སྟོད་སྨད་བར་གསུམ་གྱི་འབྲེལ་བའི་ཐོག་ནས་སྐབས་མཚམས་སོ་སོར་འཐུས་ཤོར་ཆེན་པོ་སོང་ཡོད་པ་དང་།དབུས་གཙང་ཁུལ་གྱི་ལྷ་མོའི་འཁྲབ་སྟོན་སོགས་ལ་བོད་ཀྱི་མཐའ་མཚམས་ཁག་ཏུ་སྡོད་མཁན་རྣམས་ཀྱིས་གོ་མི་ཐུབ་པ་དང་མྱོང་མི་ཐུབ་པའི་བྲོ་བའང་ཡོད་ལ།དེ་བཞིན་ཁམས་དང་ཨ་མདོའི་ས་ཁུལ་གྱི་རིག་རྩལ་འཁྲབ་སྟོན་ཁག་ལའང་དེ་མཚུངས་བཞིན་དབུས་གཙང་སོགས་ཀྱིས་གོ་མི་ཐུབ་པ་དང་མྱོང་མི་ཐུབ་པའི་བྲོ་བ་དམིགས་བསལ་བ་མང་པོ་ཡོད་མོད།དེ་དག་ཐམས་ཅད་བོད་རང་གི་ཐུན་མོང་མ་ཡིན་པའི་རིག་གནས་ཡིན་སྟབས་བོད་པ་ཚང་མས་རྒྱུན་འཛིན་དང་དར་སྤེལ།ཤེས་མྱོང་དང་རྟོག་ཞིབ་བྱེད་དགོས་པ་གལ་ཆེན་པོར་གྱུར་ཡོད།